[{"text_idx": "#000002", "text": "Mae gen i weledigaeth i greu blog Y Ddwy Olwyn yn ryw fath o feibl i seiclwyr Cymru a thu hwnt gyda chasgliad di-guro o\u2019r teithiau, caffis, dringfeydd, siopau beics ayyb gorau sydd i\u2019w cael yn ein cenedl fach ni."}, {"text_idx": "#000006", "text": "Y bore: amser cychwyn cynlluniedig? 9yb"}, {"text_idx": "#000007", "text": "'Den ni'n cychwyn y dydd ar hyd Llyn Tegid gyda'r tymheredd yn eithaf ffres, ond dwi'n hyderus fod crys a fest am fod yn ddigon."}, {"text_idx": "#000008", "text": "Ymlaen a ni tuag at Lanuwchllyn, lle 'rydym yn troi ar gyfer dringfa gynta'r dydd. Bwlch y Groes yw hwn, ac er fod y graddiant cyfartalog yn 4.5% am yr 8km, mae rhannau llawer serthach na hyn yn rhan o'r arlwy."}, {"text_idx": "#000009", "text": "Cyrraedd copa palmantog uchaf Gogledd Cymru lai nag awr i mewn i'r reid cyn disgyn i lawr y ffordd serth ond trawiadol i Lanymawddwy, ac yna ymlaen i Ddinas Mawddwy."}, {"text_idx": "#000010", "text": "Yma, rydym yn cymryd saib cyn troi i'r dde oddi ar yr A470 ar ffordd gul - ac yn anochel un yn llawn ffesantod twp ar yr adeg yma o'r flwyddyn - i Aberangell lle 'rydym yn troi i'r dde i gychwyn y prif ddringfa gyntaf o dri."}, {"text_idx": "#000011", "text": "Dyma ddringfa Coed Dyfi \u2014 \u2018The Other Dyfi Forest\u2019 yn llyfr Simon Warren \u2018Cycling Climbs of Wales\u2019 \u2014sy'n ddringfa 3km o hyd heriol ac yn gyfiawn yn derbyn sgor her o 9/10 yn y llyfr."}, {"text_idx": "#000012", "text": "Graddiant cyfforddus sy'n ein harwain at yr arwydd 20% cyntaf, dyraniad milain sy'n lefelu ychydig tua chanol y ddringfa. Oddi yma, mae'n ffordd hyfryd gyda tharmac llyfn a choedwigoedd gwefreiddiol bob ochr."}, {"text_idx": "#000013", "text": "Wedi pasio'r arwydd 20% olaf mae'n boenus o serth i'r copa ar ychydig llai na 350m o uchder, sydd hefyd wedi'i hamgylchynnu gan dirlun bryniog a choediog."}, {"text_idx": "#000014", "text": "Rwy'n disgyn i lawr yr ochr arall i Aberllefenni, gan deimlo'n fentrus ac yn awyddus i ddringo 'nol i fyny i'r copa o'r cyfeiriad arall."}, {"text_idx": "#000015", "text": "Mae Warren yn rhoi sgor her o 7/10 i'r ddringfa hon ('Dyfi Forest') sy'n 5km o hyd, ond yma mae cymysgedd o ddyraniadau 17% a 20% a rhai yn y ffigyrau sengl isel."}, {"text_idx": "#000016", "text": "Wedi disgyn yn ol i Aberllefenni mae'n ffordd gyflym i Gorris cyn dringo'n gymharol serth i Gorris Uchaf ar y ffordd gefn lle 'rydym yn ymuno a'r ffordd fawr ar gyfer prif ddringfa ola'r dydd. Caiff Bwlch Tal y Llyn ei gynnwys yn y llyfr hefyd ac mae'n derbyn sgor her o 6/10."}, {"text_idx": "#000018", "text": "Ein gwobr yw cyrraedd y Cross Foxes lle cawn ginio o'r fwydlen brechdanau gyda'r rygbi ar y teledu cyn cwblhau'r 28km adref."}, {"text_idx": "#000019", "text": "Dyma reid oedd yn sicr yn brawf i'm gwytnwch a'm gallu dringo, ond reid oedd yn hynod o ddymunol gyda'r tywydd yn braf yn ogystal."}, {"text_idx": "#000020", "text": "20 km yr awr ar gyfartaledd"}, {"text_idx": "#000022", "text": "3 dringfa o lyfr 'Cycling Climbs of Wales' wedi eu concro"}, {"text_idx": "#000023", "text": "Bwlch y Groes o Lanuwchllyn"}]